Kirkeavtale Borg bispedømme-Gøteborg stift

**I fjor samarbeidet norske og svenske menigheter om ”klimapilegrimsvandring i grenseland”. Nå har disse erfaringene gitt en forpliktende vennskapsavtale.**

Avtalen mellom Borg Bispedømme og Göteborgs Stift er undertegnet av biskopene Atle Sommerfeldt og hans svenske kollega Per Eckerdal, i gudstjenester i domkirken i Göteborg 23. oktober og i domkirken i Fredrikstad 30. oktober.

**Halden-Strömstad**

- Kirkens grunnleggende natur er verdensvid og grenseoverskridende. Kontakt mellom kristne på ulike steder har alltid vært til stede. Derfor var det også innlysende for oss å formalisere et tettere samarbeid i vår umiddelbare nærhet, sier Sommerfeldt og Eckerdal.

De aller første tankene om en slik avtale ble sådd da de to biskopene møttes på klimapilegrimsvandring i Halden og fikk høre om samarbeidet mellom Halden menighet og nabomenigheten i Strömstad.

**Fem års avtale**

Nøkkelord i avtalen er vennskap, kunnskap og inspirasjon. Den skal i første omgang vare i fem år, men med klare forhåpninger om fornyelse.

Avtaleteksten beskriver invitasjoner til hverandres arrangementer, som for eksempel festivaler, kurs, konferanser og etterutdanning for ulike yrkesgrupper. Et punkt omhandler også interreligiøs dialog.

Atle Sommerfeldt:

- Håpet er å utvikle godt naboskap der vi henter inspirasjon, kapasitet og kunnskap fra hverandre i menighetslivet. Vi bør kunne identifisere noen felles prosjekter til gjensidig nytte.

Han tror at avtalen vil få betydning både på bispedømmenivå, prostinivå og menighetsnivå.

**Felles grunnlag**

Borg Bispedømme og Göteborg Stift har historisk og geografisk hørt sammen. Det har gjennom lange tider vært svært mye kontakt over grensen i form av bosetting, handel og yrkesliv.

I utmeislingen av avtalen var det også lett å finne en felles plattform i de to bispedømmenes visjoner. Borg løfter fram de fire ordene ”Mer himmel på jord” og Göteborg beskriver ”En öppen, tydlig kyrka som på et relevant sätt förmedlar” evangeliet til alla människor.”

Bildetekst: Göteborgs biskop Per Eckerdal (til venstre) skriver under vennskapsavtalen i Fredrikstad domkirke, sammen med biskop Atle Sommerfeldt og leder av Borg bispedømmeråd, Karin Elin Berg

Foto: Erling Omvik